stanford-oval/wikipedia huggingface dataset:
קבוצה פורשת

קבוצה פורשֹת (או קבוצת יוצרים) היא קבוצת וקטורים שבאמצעותם ניתן להציג כצירוף ליניארי את כל ואך ורק וקטורים במרחב הנפרש.
קבוצת כל הצירופים הליניאריים של איברי קבוצת וקטורים נתונה  A מסומנת ב- \operatorname {Sp} (A). ניתן להראות שקבוצה זו תמיד מקיימת את אקסיומות המרחב הווקטורי, ולכן ניתן לדבר על "המרחב הנפרש על ידי הקבוצה  A". בהתאם לכך,  S פורשת את  V אם ורק אם  V=\operatorname {Sp} (S).
קבוצה פורשת מינימלית, או קבוצה פורשת בלתי תלויה, מהווה בסיס למרחב הווקטורי. אם משמיטים מקבוצה כזו וקטור אחד (או יותר), היא כבר לא פורשת. אם קבוצה זו אינה מינימלית אז קיים בקבוצה וקטור שניתן להצגה כצירוף ליניארי של האחרים ולכן היא תלויה ליניארית.
הסבר אינטואיטיבי

נתבונן במערכת הצירים הקרטזית הדו-ממדית במישור. מערכת זו מתוארת על ידי שני הווקטורים (1,0) ו-(0,1) אשר פורשים את כל המישור: ניתן לייצג כל וקטור על המישור כצירוף ליניארי של שני וקטורי היחידה האלה. אף על פי שנוח להשתמש במערכת צירים זו, אין זו מערכת הצירים היחידה שפורשת את המישור - כל זוג וקטורים שאינם תלויים ליניארית יכולים לפרוס את המישור. אם הווקטורים תלויים ליניארית, הם "יושבים" על אותו ישר ולכן אינם יכולים לפרוס את המישור.
אפשר לתת משל ממכונית על שלט בעלת מקש שליטה אחד. לעולם לא יהיה אפשר להגיע איתה לכל מקום על מרחב הרצפה, כי השליטה בה היא רק האם להזיז את המכונית קדימה ואחורה. אך אם נוסיף למכונית כפתור שליטה נוסף שנע לצדדים, נקבל שליטה בשני וקטורי כיוון, שאינם תלויים ליניארית, ובעזרתם נוכל להגיע - אם נקיש את "הצירוף ליניארי" הרצוי - לכל מקום ברצפה.
כעת, דמיינו לעצמכם שכפתור השליטה השני אינו פונה ימינה ושמאלה אלא בזווית מסוימת. שינוי זה אולי יסרבל את השליטה במכונית, אבל לא ישנה את העובדה שהמכונית תוכל להגיע לכל נקודה שנרצה (עם צירוף ליניארי אחר). רק במקרה שהכפתור השני ישלוט גם הוא על ההתקדמות קדימה או אחורה (אפילו אם יש לו רגישות שונה), לא נוכל לפרוש את המרחב כי הווקטורים תלויים ליניארית.
ניתן להרחיב את מושג הפריסה למערכת מרובת ממדים. אם יש לנו רחפן, נצטרך כפתור שליטה נוסף כדי להביא את הרחפן לככל נקודה במרחב, משום שרחפן נע בשלושה ממדים ולכן הוא צריך 3 וקטורים שונים כדי לפרוס את המרחב. בהכללה, לכל מרחב n ממדי דרושים n וקטורים בלתי תלויים ליניארית כדי לפרוס אותו. וקטורים אלה נקראים הבסיס של המרחב.
דוגמאות

הקבוצה  \{1\} פורשת את קבוצת המספרים הממשיים, מפני שכל מספר ממשי הוא צירוף ליניארי שלה (כי לכל מספר ממשי  x קיים  \lambda \in \mathbb {R}  כך שמתקיים  x=\lambda \cdot 1). בדומה, כל קבוצה של מספרים ממשיים – למעט הקבוצה הריקה ויחידון האפס ( \{0\}) – פורשת את קבוצת כל המספרים הממשיים ׁ(אבל לאו דווקא פורשת מינימלית). למשל:  \{8\}, המספרים הטבעיים  \mathbb {N}  או  \{5,3.6\} הן כולן קבוצות אשר פורשות את המספרים הממשיים.
הקבוצה  \{(3,0)\} פורשת את המרחב  A=\{(x,0):x\in \mathbb {R} \}, כי לכל  v\in A, קיים  \lambda \in \mathbb {R}  כך שמתקיים  v=\lambda \cdot (3,0).
בהתאם לדוגמאות שלעיל נוכל לסמן:
\mathbb {R} =\operatorname {Sp} (\{1\})=\operatorname {Sp} (\{8\})=\operatorname {Sp} (\mathbb {N} )
A=\operatorname {Sp} (\{(3,0)\}) .
לקריאה נוספת

Lankham, Isaiah; Nachtergaele, Bruno; Schilling, Anne (13 בפברואר 2010). "Linear Algebra - As an Introduction to Abstract Mathematics" (PDF). University of California, Davis. נבדק ב-27 בספטמבר 2011. {{cite web}}:  (עזרה)
Brian P. Rynne & Martin A. Youngson (2008). Linear Functional Analysis, page 4, Springer מסת"ב 978-1848000049.
הערות שוליים

↑  קיצור של המילה Span, פרישה באנגלית. לפעמים כותבים בפירוש  \operatorname {Span} \left(A\right)
| נושאים באלגברה ליניארית |
| --- | --- | --- |
| מושגי יסוד | שדה • מרחב וקטורי • משוואה ליניארית • מערכת משוואות ליניאריות • העתקה ליניארית • מטריצה |  |
| וקטורים | סקלר • כפל בסקלר • צירוף ליניארי • תלות ליניארית • קבוצה פורשת • בסיס • וקטור קואורדינטות • ממד |  |
| מטריצות | כפל מטריצות • שחלוף • דטרמיננטה • דירוג מטריצות • דרגה • עקבה • מטריצה מצורפת • מטריצת מעבר • מטריצה משולשית • דמיון מטריצות • ערך עצמי • פולינום אופייני • לכסון מטריצות • צורת ז'ורדן |  |
| העתקות | העתקה ליניארית • קואורדינטות • מטריצה מייצגת • גרעין • אנדומורפיזם • איזומורפיזם • העתקה אפינית • העתקה פרויקטיבית |  |
| מרחבי מכפלה פנימית | מכפלה סקלרית • מכפלה וקטורית  • אורתוגונליות  •  מטריצה סימטרית • אופרטור הרמיטי • אופרטור אוניטרי • טרנספורמציה נורמלית • נורמה • מטריקה |  |
| תבניות | תבנית ביליניארית • תבנית סימטרית •  תבנית הרמיטית • תבנית סימפלקטית • חפיפת מטריצות • משפט סילבסטר • תבנית מולטי-ליניארית אנטי-סימטרית • אוריינטציה • צפיפות • טנזור |  |
סן חוזה (קליפורניה)

סן חוזה (באנגלית: San Jose, מבוטא סן הוזה, או באופן רשמי City of San José) היא העיר השלישית בגודלה במדינת קליפורניה (אחרי לוס אנג'לס וסן דייגו), והעשירית בגודלה בארצות הברית. העיר היא בירת מחוז סנטה קלרה, וכן העיר הגדולה ביותר בו. סן חוזה שוכנת מדרום-מזרח לסן פרנסיסקו, בקצהו הדרומי של מפרץ סן פרנסיסקו ולמעשה מהווה את גבולו הדרומי של עמק הסיליקון המשתרע בין שתיהן.
לפני הגעת הספרדים, יושב האזור סביב סן חוזה בידי אינדיאנים משבטי האוהלוני. סן חוזה נוסדה ב-29 בנובמבר 1777 כסן חוזה דה גואדלופה (San José de Guadalupe), והיא הייתה העיר האזרחית הראשונה של המושבה הספרדית באלטה קליפורניה. בעיר הייתה קהילה חקלאית והיא שימשה כעזר למתקני הצבא הספרדי שהיו בסן פרנסיסקו ובמונטריי. עם סיפוח האזור בידי ארצות הברית במסגרת מלחמת ארצות הברית–מקסיקו והצטרפותה של קליפורניה לאיחוד בשנת 1850, הייתה סן חוזה לעיר הבירה הראשונה של המדינה, אך לתקופה קצרה של כשנתיים.
באמצע המאה ה-20, לאחר יותר מ-150 שנים כקהילה חקלאית קטנה, הכיל אזור סן חוזה כמה מן הקרקעות הלא מפותחות האחרונות באזור מפרץ סן פרנסיסקו. בשלב הזה האזור החל בגידול מהיר באוכלוסייה, שברובו נבע מחיילים משוחררים שחזרו ממלחמת העולם השנייה. העיר צמחה בשנות ה-50 ובה-60 על ידי סיפוח שטחים ושכונות נוספים. הגידול המהיר בטכנולוגיה, ובתעשיית המיקרואלקטרוניקה בפרט, האיץ את הפיכתה של העיר למטרופולין עירוני.
מיקומה של העיר בתוך תעשיית ההיי-טק המקומית בשנות ה-90, הקנה לה את הכינוי "עיר הבירה של עמק הסיליקון". כיום נחשבת סן חוזה לעיר עולם. היא נחשבת לאחת מן הערים הבטוחות ביותר מבין הערים הגדולות בארצות הברית.
היסטוריה

טרם ההתיישבות האירופאית, יושב האזור על ידי מספר קבוצות של אינדיאנים מאומת האוהלונה. אף שכל קליפורניה הייתה לכאורה בשלטון הכתר הספרדי, לא הייתה נוכחות ספרדית או אירופאית באזור עד סוף המאה ה-18. בשליחות הכתר הספרדי נשלחה לאזור משלחת פורטולה בראשות גספר די פורטולה (Gaspar de Portolá) ב-1769–1770 ומשלחת בראשות חואן באוטיסטה דה אנזה (Juan Bautista de Anza) ב-1775–1776 שהובילו לנוכחות האירופאית המתמשכת הראשונה. במסגרת הפעילויות המיסיונריות בהנהגת הנזיר פרנציסקני חוניפרו סרה (Junípero Serra), הוקם מיסיון בסנטה קלרה הסמוכה. המשנה למלך ספרד החדשה (כלומר מושל מקסיקו) אנטוניו מריה דה בוקרלי אי אורסואה הורה לחוסה חואקין מורגה להקים יישוב אזרחי במקום. העיר נוסדה באופן רשמי ב-29 בנובמבר 1777 בשם פואבלו (כפר או עיירה קטנה בספרדית) דה סן חוסה דה גואדלופה (לזכרו של יוסף הקדוש), במטרה לבסס שם קהילה חקלאית. היא הייתה העיר האזרחית הראשונה של המושבה הספרדית באלטה קליפורניה.
ב-1797 הועברה העיירה ממיקומה המקורי למה שהיום נחשב למרכז העיר של סן חוזה. עם התפרקות השלטון הספרדי ועצמאות מקסיקו ב-1821 עברה סן חוזה לשלטונה. השלטון המקסיקני רצה להגדיל את האוכלוסייה הדלילה של קליפורניה וחילק חלקות אדמה גדולות באזור למקסיקנים וכן לזרים. הוא אף שאף להקטין את כוחם של המיסיונים, עקב חשש מהשפעה ספרדית, וחילק חלק מאדמותיהם. ב-1845 היו בסן חוזה כ-900 תושבים.
במסגרת מלחמת ארצות הברית–מקסיקו עברה סן חוזה לשלטון ארצות הברית, בעקבות כניעת מקסיקו וסיפוח קליפורניה בשנת 1846.
סן חוזה הייתה עיר הבירה הראשונה של מדינת קליפורניה, למשך כשנתיים. בניין בית המחוקקים לא שרד, ושכן במקום שהיום נקרא כיכר סזאר צ'אבס (Plaza de César Chávez) במרכז העיר. ב-1860 הייתה אוכלוסיית העיר כ-4,500.
בסוף המאה התשע עשרה הייתה הגירה סינית ויפנית לעיר והוקמו שכונות עבורם.
בתחילת המאה העשרים, בשנים 1900–1910 הייתה סן חוזה כמרכז לפיתוחים בתחום הטיסה בידי ג'ון ג'וזף מונטגומרי.
רעידת האדמה בסן פרנסיסקו ב-1906, אמנם לא פגעה בסן חוזה באותה עוצמה שפגעה בסן פרנסיסקו, אך גם סן חוזה סבלה מנזק רב. מעל 100 אנשים נהרגו בבית חולים פסיכיאטרי לאחר שהתמוטט, כמו כן נהרס גם תיכון סן חוזה.
בתקופת מלחמת העולם השנייה יפנים אמריקאים רבים (בעיקר מאזור ג'פנטאון בסן חוזה) נשלחו למחנות מעצר, בהם נורמן מינטה, מי שיהיה לימים ראש העיר. מהומות כנגד תושבים ממוצא מקסיקני התרחשו בהמשך למהומות חליפות הזוט בלוס אנג'לס בקיץ 1943. בשנת 1940 הורכבה אוכלוסיית סן חוזה מ-98% לבנים.
כאשר החלה מלחמת העולם השנייה, כלכלת העיר עברה שינוי מחקלאות ליצור תעשייתי, ומספר חברות החלו לייצר עבור משרד ההגנה כלים ורכבים שונים. לאחר המלחמה, BAE סיסטמס (אז תאגיד FMC ובהמשך "יונייטד דיפנס") המשיך כיצרן צבאי, כאשר מפעליו בסן חוזה מעצבים ומייצרים כלים כגון M-113 ומגוון מערכות ל-M1 אברמס.
בשנת 1943 הקימה IBM את מטה החוף המערבי שלה בסן חוזה, ופתחה מרכז מחקר ופיתוח במרכז העיר בשנת 1952. בהמשך יפותח שם, על ידי צוות בראשותו של ריינולד ג'ונסון מ-IBM, המחשב IBM 305 RAMAC והדיסק הקשיח הראשון.
מיקומה של סן חוזה בעמק הסיליקון גרם לצמיחה נוספת בכלכלתה ובאוכלוסייתה. תוצאות מפקד האוכלוסין משנת 1990 הצביעו על כך שסן חוזה עקפה את סן פרנסיסקו כעיר המאוכלסת ביותר באזור מפרץ סן פרנסיסקו לראשונה. צמיחה זו הובילה להגדלת הוצאות הדיור הגבוהות ביותר בארצות הברית כולה, בין השנים 1976 ל-2001 עלו הוצאות הדיור ב-936%.
גאוגרפיה

גודל העיר על פי לשכת מפקד האוכלוסין של ארצות הברית הוא 466 קמ"ר, מתוכם 8.8 קמ"ר הם מים.
העיר שוכנת בין שבר סן אנדראס לשבר קאלאווראס. סן חוזה חווה רעידות אדמה מתונות בממוצע של פעם או פעמיים בשנה, בעוצמה של מעל 4 בסולם ריכטר. המקור לרעידות הוא ממזרח לעיר בשבר קאלאווראס, אשר מהווה מקור עיקרי לרעידות אדמה בצפון קליפורניה. ב-14 באפריל 1984 התרחשה באזור רעידת אדמה בעוצמה של 6.2 בסולם ריכטר. רעידת האדמה החמורה ביותר התרחשה בשנת 1906 אז נפגעו בניינים רבים בעיר. רעידות אדמה משמעותיות קודמות פגעו בעיר ב-1839, 1851, 1858, 1864, 1865, 1868 ו-1891. נגרם לעיר גם נזק מסוים ברעידות האדמה בשנים 1957 ו-1989.
גאוגרפיה > נוף עירוני

העיר מחולקת באופן כללי לאזורים הבאים: מרכז העיר סן חוזה, מרכז, מערב סן חוזה, צפון סן חוזה, מזרח סן חוזה ודרום סן חוזה. רבים מאזורים אלה לא היו מאוגדים או היו רשות נפרדת מסן חוזה ובשלב מאוחר יותר סופח על ידי העיר.
גאוגרפיה > התרחבות

ההתרחבות העירונית של סן חוזה בוצעה בתקופתו של מנכ"ל העירייה האמאן בין השנים 1950–1969. במהלך תקופת כהונתו העיר סיפחה שטחים 1389 פעמים, ושטחה גדל מ-44 קמ"ר ל-386 קמ"ר, תוך שהיא מכנסת לתוכה קהילות שהיו סביבה ומשנה את המעמד שלהן ל"שכונות".
הם אומרים שסן חוזה הולכת להיות עוד לוס אנג'לס. האמן לי, אני הולך לעשות כל שביכולתי כדי שזה יקרה.
מסי מכירות היו מקור עיקרי להכנסות. האמאן היה קובע היכן יהיו אזורי קניות גדולים, לאחר מכן סיפח רצועות צרות של קרקע לאורך כבישים ראשיים שמוביל למקומות אלה, וכך שלח זרועות מעבר לעמק סנטה קלרה וחסם את ההתרחבות של יישובים סמוכים.
במהלך תקופת כהונתו, היה נהוג לומר כי מועצת העיר תצביע בהתאם למנוד הראש של האמאן. בשנת 1963 הקימה מדינת קליפורניה ועדות מקומיות ברחבי המדינה, אך בעיקר בגלל הרצון לנסות ולשמור על סדר בהתרחבות האגרסיבית של סן חוזה. בסופו של דבר הכוחות הפוליטיים נגד התרחבות גברו וכאשר כשכונות מקומיות מלוכדות בחרו יחד מועמדים משלהם, בכך הסתיימה השפעתו של האמאן, דבר שהוביל להתפטרותו.
גאוגרפיה > נקודות ציון עירוניות

עם נקודות הציון החשובות בסן חוזה נמנות מוזיאון התגליות לילדים של סן חוזה, פארק ההיסטוריה בפארק קלי, כיכר סזאר צ'אבס, ספריית מרטין לותר קינג, מצפה הכוכבים ליק, מרכז סאפ בסן חוזה, האצטדיון העירוני סן חוזה, אצטדיון ספרטן, בית המסתורין של וינצ'סטר, כיכר הדקלים, בניין העירייה, שוק הפשפשים סן חוזה, מוזיאון החדשנות.
גאוגרפיה > טופוגרפיה

הנקודה הנמוכה ביותר בסן חוזה היא 4 מטרים מתחת לגובה פני הים, הנקודה הגבוהה ביותר היא 647 מטרים. עקב הקרבה למצפה הכוכבים ליק, נקטה סן חוזה במספר צעדים על מנת להפחית את זיהום האור שבה, כולל החלפת כל תאורת הרחוב. כדי להודות לה על מאמציה, האסטרואיד 6216 סן חוזה נקרא על שמה.
סן חוזה נמצאת בקרבה לאוקיינוס השקט וקרובה למפרץ סן פרנסיסקו (חלק קטן מגבולה הצפוני נוגע במפרץ). ישנם ארבעה עמקים שונים בעיר סן חוזה: עמק אלמדן, נמצא בשוליים הדרום-מערביים של העיר; עמק אוורגרין בדרום-מזרח, שהוא הררי; עמק סנטה קלרה, הכולל את המרחב השטוח העירוני העיקרי של דרום המפרץ; ועמק קויוטי הכפרי, בשוליים הדרומיים הקיצוניים של העיר.
גאוגרפיה > אקלים

לסן חוזה יש אקלים ים-תיכוני, בדומה לשאר אזור המפרץ. בסן חוזה 301 ימי שמש בממוצע עם טמפרטורה ממוצעת של 15.8 מעלות צלזיוס. היא שוכנת בפנים היבשה ומוקפת בהרים משלושה צדדים, ולא נמצאת מול האוקיינוס השקט כמו סן פרנסיסקו. לכן העיר מבודדת יחסית מפני גשם, עם כמויות משקעים שנתיות של 402 מ"מ בממוצע, בעוד אזורים אחרים במפרץ יכולים לקבל כמות גשם עד פי 3 מכך.
הטמפרטורה הממוצעת נעה בין 10 מעלות צלזיוס בדצמבר וינואר, ועד 21 מעלות ביולי-אוגוסט. הטמפרטורה הגבוהה ביותר שתועדה אי פעם הייתה ב-14 ביוני 1961, אז נמדדו 46 מעלות צלזיוס, הטמפרטורה הנמוכה ביותר (7- מעלות צלזיוס) נמדדה ב-22–23 בדצמבר 1990.
בגלל כמות המשקעים המועטה, בסן חוזה יש כ-300 ימי שמש מלאים או מעוננים חלקית בשנה. גשם יורד בעיקר בחודשים נובמבר עד אפריל או מאי. כמות המשקעים השנתית נעה בין 155 מ"מ שנמדדו ב-1953 ל-827 מ"מ ב-1983. כמות המשקעים הגדולה ביותר בחודש אחד נמדדה בפברואר 1998, אז נמדדו 260 מ"מ.
שלג יורד לעיתים נדירות בסן חוזה, תיעוד השלג האחרון שנשאר על הקרקע היה ב-5 בפברואר 1976, כאשר המדידה הרשמית הייתה שלג בגובה 1.3 ס"מ.
| אקלים בסן חוזה> חודש.טמפרטורה יומית מרבית ממוצעת (C°).טמפרטורה יומית מזערית ממוצעת (C°).משקעים ממוצעים (מ"מ) | אקלים בסן חוזה> ינואר.14.5.5.6.78 | אקלים בסן חוזה> פברואר.16.6.7.1.79 | אקלים בסן חוזה> מרץ.18.7.8.1.64.5 | אקלים בסן חוזה> אפריל.20.7.9.2.30 | אקלים בסן חוזה> מאי.23.5.11.3.13 | אקלים בסן חוזה> יוני.26.2.13.3.2.5 | אקלים בסן חוזה> יולי.27.7.14.5.0.5 | אקלים בסן חוזה> אוגוסט.27.7.14.6.0.5 | אקלים בסן חוזה> ספטמבר.26.7.13.8.4.6 | אקלים בסן חוזה> אוקטובר.23.3.11.4.20.3 | אקלים בסן חוזה> נובמבר.17.9.7.8.42.7 | אקלים בסן חוזה> דצמבר.14.4.5.5.66.3 | אקלים בסן חוזה> שנה.21.5.10.2.401.6 |
| --- | --- | --- | --- | --- | --- | --- | --- | --- | --- | --- | --- | --- | --- |
מקור: מנהל האוקיינוסים והאטמוספירה הלאומי
דמוגרפיה

ב-2014 פרסמה לשכת מפקד האוכלוסין של ארצות הברית את הערכותיה לגבי גודל האוכלוסייה. עם אוכלוסייה של 1,015,785 תושבים, הפכה סן חוזה לעיר ה-11 בארצות הברית שחצתה את רף מיליון התושבים, על אף שכיום היא העיר העשירית המאוכלסת ביותר. במפקד של 1870 כמות התושבים בעיר הייתה 9,089.
| קבוצה אתנית | 2010 | 1990 | 1970 | 1940 |
| --- | --- | --- | --- | --- |
| לבנים | 42.8% | 62.8% | 93.6% | 98.5% |
| אפרו-אמריקאים | 3.2% | 4.7% | 2.5% | 0.4% |
| היספאניים או לטינים (מכל מוצא) | 33.2% | 26.6% | 19.1% |  |
| אסיאתיים | 32.0% | 19.5% | 2.7% | 1.1% |
| קבוצות אחרות | 15.7% | 12.3% | 0.8% |  |
דמוגרפיה > מפקד האוכלוסין בשנת 2010

על פי מפקד האוכלוסין לשנת 2010, גודל האוכלוסייה בסן חוזה היה 945,942 תושבים. החלוקה לקבוצות אתניות הייתה 404,437 (42.8%) לבנים, 303,138 (32.0%) אסייתים (שמתוכם: 10.4% וייטנאמים, 6.7% סינים, 5.6% פיליפינים, 4.6% הודים, 1.2% קוראנים, 1.2% יפנים, 0.3% קמבודיים, 0.2% תאילנדים, 0.2% פקיסטנים), 30,242 (3.2%) אפרו-אמריקאים, 8,297 (0.9%) אינדיאנים, 4,017 (0.4%) מאיי האוקיינוס השקט, 148,749 (15.7%) אחרים ו-47,062 (5.0%) מעורבים. 313,636 (33.2%) היספנים או לטינים מכל מוצא. 28.2% מאוכלוסיית העיר היו צאצאים מקסיקנים.
ב-2010 היו 301,366 משקי בית, מתוכם ל-122,958 (40.8%) היו ילדים מתחת לגיל 18, ב-162,819 (54.0%) התגוררו זוגות נשואים, 37,988 (12.6%) היו בעלי אם חד הורית ו-18,702 (6.2%) היו אבות חד הוריים.
התפלגות הגילאים הייתה: 234,678 (24.8%) מתחת לגיל 18, 89,457 (9.5%) בגילאים 18–24, 294,399 (31.1%) בגילאים 25–44, 232,166 (24.5%) בגילאים 45–64 ו-95,242 (10.1%) בגיל 65 ומעלה. הגיל החציוני היה 35.2 שנים.
כלכלה

סן חוזה נמצאת בעמק הסיליקון, ריכוז עסקי טכנולוגיה עילית ומיקרואלקטרוניקה. כעיר הגדולה ביותר בעמק הסיליקון, מציבה עצמה סן חוזה כ"עיר הבירה של עמק הסיליקון". מגוון מוסדות הלימוד הנמצאים באזור העיר, כגון אוניברסיטת קליפורניה בברקלי, אוניברסיטת קליפורניה בסנטה קרוז, אוניברסיטת סן חוזה, אוניברסיטת קליפורניה בסן פרנסיסקו, אוניברסיטת סנטה קלרה ואוניברסיטת סטנפורד, מביא לכך שאלפי מהנדסים מוזרמים לכלכלה המקומית כמידי שנה.
הצמיחה הכלכלית הגבוהה שאירעה באחרית שנות ה-90 הובילה לעליות שיא בשיעור התעסוקה, מחירי הדיור וכן בעומסי התנועה. ההאטה הכלכלית בתחילת שנות ה-2000, עם בועת הדוט-קום, הובילה לירידה מעטה של שיעור התעסוקה ועומסי התנועה בעיר. באמצע שנות ה-2000, החריף מצב התנועה בכבישים המהירים באזור לצד שיפור הכלכלה. בסן חוזה היו 405,000 משרות בתוך גבולות העיר נכון לשנת 2006, יחד עם שיעור אבטלה של 4.6%. בשנת 2000 החזיקו תושבי סן חוזה בשיעור ההכנסה החציונית הגבוה ביותר למשק בית מכל ערי ארצות הברית עם אוכלוסייה של מעל לכ-300,000 תושבים, ונכון להיום ההכנסה החציונית בעיר היא הגבוהה ביותר מבין ערי ארצות הברית עם אוכלוסייה של מעל לכ-280,000 תושבים.
בסן חוזה חברות רבות המעסיקות 1,000 עובדים או יותר, בהן מטות החברות הבאות: אדובי מערכות, אלטרה, סיסקו מערכות, וריפון, eBay,‏ PayPal ומטה צפון אמריקה של סמסונג. בנוסף שוכנים בה מרכזים גדולים של אריקסון, היולט פקארד, היטאצ'י, IBM, קייזר פרמננטה וקוואלקום. חברות נוספות הפועלות בסן חוזה כוללות את Netgear ו-Acer.
יוקר המחיה בסן חוזה ובאזורים הסובבים אותה בין הגבוהים ביותר בקליפורניה בפרט, ובארצות הברית בכלל. עלויות מחירי הדיור הן הסיבה העיקרית ליוקר המחיה הגבוה, אך עם זאת למשקי הבית בעיר יש את ההכנסה הפנויה הגבוהה ביותר מכל עיר בארצות הברית שבה מעל לכ-500,000 תושבים.
בסן חוזה נרשם המספר הגבוה ביותר של פטנטים בארצות הברית. 35% מהשקעות קרנות הון סיכון שבארצות הברית מושקעים בסן חוזה ובחברות שבעמק הסיליקון.
כלכלה > המעסיקים הגדולים ביותר

| # | מעסיק | מספר עובדים |
| --- | --- | --- |
| 1 | מחוז סנטה קלרה | 14,950 |
| 2 | סיסקו מערכות | 13,600 |
| 3 | עיריית סן חוזה | 5,651 |
| 4 | eBay | 4,700 |
| 5 | IBM | 4,200 |
| 6 | שירות הדואר של ארצות הברית | 3,920 |
| 7 | PayPal | 3500 |
| 8 | אוניברסיטת סן חוזה | 3,119 |
| 9 | בין הספר המחוזי סן חוזה | 2,330 |
| 10 | היטאצ'י | 2,070 |
| 11 | אדובי מערכות | 2,000 |
אמנות ואדריכלות

כיוון שאזור מרכז העיר מהווה נתיב טיסה לנמל התעופה הבינלאומי של סן חוזה, ישנן מגבלות גובה לבניינים במרכז העיר. מגבלת הגובה מוכתבת על ידי תקנות מקומיות, ונגזרת מהמרחק מהמסלול כפי שהוגדר בתקנות רשות התעופה הפדרלית. בניינים בלב מרכז העיר מוגבלים לגובה של 91 מטרים, אך מגבלת הגובה עליהם פוחתת ככל שמתרחקים מנמל התעופה.
בעשורים האחרונים, ובפרט בראשית המאה העשרים ואחת, ישנה ביקורת רבה על אדריכלות העיר. תושבים רבים התלוננו כי סן חוזה חסרה בסגנונות אדריכליים אסתטיים. האשמה בחוסר האדריכלות "היפה" עלולה לנבוע מפיתוחו החדש של מרכז העיר שהחל בשנות החמישים, אשר במהלכו נהרסו מבני מסחר ומגורים היסטוריים.
אמנות ציבורית היא אטרקציה מתפתחת של העיר. העיר הייתה אחת הראשונות לאמץ צו לאומנות ציבורית בסך 2% מתקציבי פרויקטים לשיפור מבנים. יש מספר רב של פרויקטים אמנותיים ציבוריים בכל אזור מרכז העיר, ואוסף הולך וגדל במקומות האזרחיים החדשים בשכונות הכוללים ספריות, פארקים, ותחנות כיבוי אש.
ספורט

לסן חוזה קבוצה בשתיים מתוך חמש הליגות המקצועניות הבכירות בספורט האמריקאי.
| קבוצה | ספורט | ליגה |
| --- | --- | --- |
| סן חוזה ברקודה | הוקי קרח | American Hockey League |
| סן חוזה שארקס | הוקי קרח | National Hockey League |
| סן חוזה סברקאטס | בייסבול באולם סגור | ליגת ה-AFL |
| סן חוזה ארת'קווייקס | כדורגל | ליגת ה-MLS |
תשתיות > תחבורה > תחבורה ציבורית

שירותי רכבות אל ומסן חוזה מסופקים על ידי אמטרק, קלטריין, ACE, ורכבת מקומית קלה המחברת בין מרכז העיר למאונטיין ויו, מילפיטאס וקמפבל. חשמליות היסטוריות פועלות על קווי הרכבת הקלה במרכז העיר במהלך תקופות החגים.
בעתיד סן חוזה תהווה נקודת עצירה בפרויקט המסילה המהירה של קליפורניה, בין לוס אנג'לס וסן פרנסיסקו. תחנת דרידון היא נקודת המפגש של כל רכבות הנוסעים באזור.
רשות התחבורה של עמק סנטה קלרה מפעילה קווי אוטובוס רבים באזור סן חוזה והסביבה. כמו כן מופעלים קווים בין עירוניים על ידי קווי גרייהאונד וחברות נוספות.
תשתיות > תחבורה > תחבורה אווירית

נמלי התעופה המשרתים את סן חוזה הם נמל התעופה הבינלאומי סן חוזה, כ-3 ק"מ ממרכז העיר, נמל התעופה ריד-הילוויו, נמל לתעופה כללית הנמצא בחלק המזרחי של סן חוזה. תושבי סן חוזה משתמשים גם בנמל התעופה הבינלאומי של סן פרנסיסקו, נמל בינלאומי מרכזי הנמצא כ-56 ק"מ מצפון-מערב, ונמל התעופה הבינלאומי אוקלנד, נמל מרכזי נוסף הנמצא 56 ק"מ מצפון.
תשתיות > תחבורה > כבישים מהירים

באזור סן חוזה יש מערכת גדולה של כבישים מהירים, כולל 3 כבישים בין-מדינתיים:
כביש בין-מדינתי 280
כביש בין-מדינתי 680
כביש בין-מדינתי 880
תשתיות > שירותים

מי שתייה מסופקים בעיקר על ידי חברת המים הפרטית מי סן חוזה, וכ-10% ממי השתייה מספק תאגיד המים העירוני סן חוזה. חלק מהמים מגיעים ממאגר המים בסכר אושונסי.
העיר ממחזרת מעל 50% מהפסולת המוצקה.
טיהור שפכים מתבצע במתקן אזורי, המטפל בשפכים של יותר מ-1,500,000 אנשים שגרים ועובדים בשטח של 780 קמ"ר. כ-18% ממי השפכים המטוהרים נמכרים למטרות חקלאיות.
חברת פסיפיק גז אנד אלקטריק מספקת לתושבים גז טבעי וחשמל. שירותי טלפוניה ניתנים על ידי AT&T ושירותי טלוויזיה בכבלים על ידי Comcast. שירותי גישה לאינטרנט מסופקים על ידי מספר חברות אך בעיקר על ידי AT&T ו-Comcast.
תשתיות > שירותים > גישה אלחוטית ציבורית

בשנת 2013 החלה סן חוזה לפרוס רשת אלחוטית ציבורית במרכז העיר, תוך שימוש בפנסי הרחוב לצורך התקנת נקודות גישה אלחוטיות.
ערים תאומות

לסן חוזה יש 8 ערים תאומות:
| 0 | 1 | 2 |
| --- | --- | --- |
|  קוסטה ריקה סן חוסה, קוסטה ריקה (מ־1961)  יפן אוקיאמה, יפן (מ־1957)  מקסיקו וראקרוס, מקסיקו (מ־1975)  טאיוואן טאינאן, טאיוואן (מ־1977) |  |  אירלנד דבלין, אירלנד (מ־1986)  רוסיה יקטרינבורג, רוסיה (מ־1992)  הודו פונה, הודו (מ־1992)  מקסיקו גוודלחרה, מקסיקו (מ־2014) |
הערות שוליים

↑  San José Mayor-Elect Mahan Sworn In As New San Jose Mayor, רשומת חדשות מתוך האתר של ראש העיר, 30 בדצמבר 2022
↑  City Crime Rankings by Population Group
↑  "הוזה" הוא הצורה שדוברי אנגלית מבטאים את השם הספרדי "חוסה".
| דגל קליפורניה מדינת קליפורניה |
| --- | --- | --- |
| בירת המדינה | סקרמנטו |  |
| אזורים גאוגרפיים | עמק אנטלופ • העמק המרכזי של קליפורניה • החוף המרכזי של קליפורניה • דרום קליפורניה • איי התעלה של קליפורניה • רכסי החוף של קליפורניה • עמק אימפריאל • עמק קואצ'לה • עמק קונחו • עמק המוות • מדבר מוהאבי • עמק אוונס • עמק פומונה • עמק סקרמנטו • חצי האי סן פרנסיסקו • עמק סן פרננדו • עמק סן גבריאל • עמק סנטה קלרה • עמק סנטה קלריטה • עמק סן חואקין • סיירה נבדה • עמק הסיליקון • ערי המעבר • אזור מפרץ סן פרנסיסקו • לוס אנג'לס רבתי • מטרופולין ריברסייד-סן ברנרדינו-אונטריו • רצועת החוף המרכזית של קליפורניה • מדבריות קליפורניה |  |
| היישובים הגדולים ביותר | לוס אנג'לס • סן דייגו • סן חוזה • סן פרנסיסקו • פרזנו • סקרמנטו • לונג ביץ' • אוקלנד • בייקרספילד • אנהיים • סנטה אנה • ריברסייד • סטוקטון • צ'ולה ויסטה • אירוויין • פרימונט • סן ברנרדינו • מודסטו • אוקסנארד • פונטנה |  |
| נושאים נוספים | מחוזות • סמלים • היסטוריה • דמוגרפיה • יהדות קליפורניה |  |
| --- | --- |
בקרת זהויות :  NLI: 987007550329405171  BnF: cb12356655c (data)  GND: 4051522-9  ISNI: 0000 0004 0638 8448  LCCN: n79102890  MusicBrainz: f95f42b0-59a6-410d-a08e-3db77f4aea8a  NARA: 10045914  NKC: xx0029369  SUDOC: 19920490X  VIAF: 139544428   WorldCat (עם VIAF): 139544428 
תמונת פנורמה של מרכז העיר סן חוזה
מרכז העיר
מוזיאון התגליות לילדים של סן חוזה
אצטדיון ספרטן
מפה של פיזור אתני בסן חוזה, על פי מפקד האוכלוסין 2010 - נקודות כתומות מייצגות מוצא היספני, נקודות כחולות מייצגות אפרו-אמריקאיים, נקודות ירוקות מייצגות מוצא אסייתי, נקודות אדומות מייצגות לבנים (ללא היספניים), נקודות אפורות מייצגות אחרים. כל נקודה מייצגת 25 אנשים.
מטה אדובי מערכות בדאונטאון סן חוזה
פרויקט אמנות ציבורית על גבי מבנה חנייה בסן חוזה
רכבת קלה בסן חוזה
מינה סוברי

| --- | --- |

מינה סוברי בשנת 2012
 לידה:  13 בפברואר 1979 (בת 45) ניופורט, רוד איילנד, ארצות הברית
 שם לידה:  Mena Alexandra Suvari 
 מדינה:  ארצות הברית 
 תקופת הפעילות:  מ-1995 
 מקום לימודים:  Rocky Hill School 
 בן או בת זוג:  רוברט ברינקמן (4 במרץ 2000–מאי 2005)  Simone Sestito (26 ביוני 2010–אוקטובר 2012) 
 פרסים והוקרה:  פרסי הוליווד הצעירה 
 פרופיל ב-IMDb
 
מינה אלכסנדרה סוברי (באנגלית: Mena Alexandra Suvari; נולדה ב-13 בפברואר 1979) היא שחקנית קולנוע, מעצבת אופנה ודוגמנית אמריקאית.
סוברי זכתה לפרסום בינלאומי עם הופעתה בדרמה הקומית שזכתה לשבחי הביקורות "אמריקן ביוטי" (1999), עבורה קיבלה מועמדות לפרס באפט"א לשחקנית הטובה ביותר בתפקיד משנה. בהמשך כיכבה בסרט הנעורים "אמריקן פאי" (1999) ובהמשכיו "אמריקן פאי 2" (2001) ו"אמריקן פאי: האיחוד" (2012). תפקידים בולטים נוספים שלה כוללים את "חתום בנשיקה" (1997), "בשולי בוורלי הילס" (1998), "הורמונים בפעולה" (2001), "סוני" (2002), "ימים מכורים" (2003), "השמועה אומרת ש..." (2005) ו"פקטורי גירל" (2006).
הופעותיה הטלוויזיוניות כוללות תפקיד חוזר בעונה הרביעית של סדרת הדרמה "עמוק באדמה" (2004) ברשת HBO, ותפקיד חוזר בעונה השנייה של הסדרה "כבאי שיקגו" (2013) ברשת NBC.